Komission asetus (EY) N:o 1687/2002,

annettu 25 päivänä syyskuuta 2002,

lisäajasta tiettyjen biosidikäyttöä varten jo markkinoille saatettujen tehoaineiden asetuksen (EY) N:o 1896/2000 4 artiklan 1 kohdassa tarkoitetulle ilmoittamiselle

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY(1) ja erityisesti sen 16 artiklan 2 kohdan,

sekä katsoo seuraavaa:

(1) Direktiivin 98/8/EY mukaan on toteutettava työohjelma kaikkien ennen 14 päivää toukokuuta 2000 markkinoilla olevien biosidivalmisteiden tehoaineiden (jäljempänä "vanhat tehoaineet") tarkastelemiseksi. Työohjelman ensimmäisestä vaiheesta säädettiin biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7 päivänä syyskuuta 2000 annetussa komission asetuksessa (EY) N:o 1896/2000(2). Direktiivin 98/8/EY mukaan komissio vahvistaa työohjelman aikataulun.

(2) Asetuksen (EY) N:o 1896/2000 3 artiklan 1 kohdan mukaan kaikkien biosidivalmisteissa käytettäväksi tarkoitettujen vanhojen tehoaineiden tuottajien on tunnistettava tällaiset tehoaineet ilmoittamalla niistä komissiolle 28 päivään maaliskuuta 2002 mennessä. Asetuksen 4 artiklan 1 kohdan ja 8 artiklan 1 kohdan mukaan tuottajien, formuloijien ja yhteenliittymien, jotka haluavat hakea vanhan tehoaineen sisällyttämistä direktiivin 98/8/EY liitteeseen I, I A tai I B yhteen tai useampaan valmisteryhmään, on ilmoitettava tällainen tehoaine komissiolle 28 päivään maaliskuuta 2002 mennessä. Asetuksen 3 artiklan 2 kohdan mukaan näiden tuottajien tai formuloijien ei tarvitse tehdä erillistä tunnistamista.

(3) Asetuksen (EY) N:o 1896/2000 mukaisesti tunnistetuista vanhoista tehoaineista on laadittu alustava luettelo(3). Lisäksi on laadittu alustava luettelo vanhoista tehoaineista, joista on tehty ainakin yksi ilmoitus asetuksen (EY) N:o 1896/2000 4 artiklan 1 kohdan tai 8 artiklan 1 kohdan mukaisesti. Luettelossa täsmennetään, mihin valmisteryhmiin kukin ilmoitettu vanha tehoaine on ilmoitettu ja mihin direktiivin 98/8/EY liitteeseen sen sisällyttämistä haetaan(4).

(4) Näitä luetteloita ei voitu saattaa yleisesti saataville ennen kuin määräaika, johon mennessä yhdessä tai useammassa tuotetyypissä käytetyistä vanhoista tehoaineista oli tehtävä ilmoitus asetuksen (EY) N:o 1896/2000 4 artiklan 1 kohdan mukaisesti, oli kulunut umpeen 28 päivänä maaliskuuta 2002. Jotta jo markkinoilla olevia vanhoja tehoaineita koskevan työohjelman ensimmäisen vaiheen vahvistaminen ja täytäntöönpano tapahtuisivat avoimesti ja selkeästi, pitäisi olla mahdollista, että tuottajat, formuloijat ja yhteenliittymät voivat ilmoittaa yhtä tai useampaa valmisteryhmää varten sellaisia vanhoja tehoaineita, jotka on ainoastaan tunnistettu, tai ilmoittaa niitä muihin valmisteryhmiin kuin ne, joihin vanha tehoaine on jo ilmoitettu. Tällainen ilmoitus olisi tehtävä viimeistään 31. tammikuuta 2003. Tämän lisäajan ei pitäisi vaikuttaa kielteisesti lopullisten luetteloiden vahvistamiseen, tarkastuksen priorisointiin tai muihin asetuksessa (EY) N:o 1896/2000 tarkoitettuihin työohjelman määräaikoihin.

(5) Lisäajan ansiosta pitäisi olla mahdollista, että tuottajat, formuloijat ja yhteenliittymät, jotka haluavat tällaisen vanhan tehoaineen sisällyttämistä direktiivin 98/8/EY liitteeseen I, I A tai I B yhteen tai useampaan tuoteryhmään, ilmoittavat kyseisen tehoaineen komissiolle asetuksen (EY) N:o 1896/2000 mukaisesti toimittamalla kyseisen asetuksen liitteessä II tarkoitetut tiedot.

(6) Tässä asetuksessa säädetyt toimenpiteet ovat biosidituotteita käsittelevän pysyvän komitean lausunnon mukaisia,

ON ANTANUT TÄMÄN ASETUKSEN:

1 artikla

Soveltamisala

Tällä asetuksella säädetään lisäajasta asetuksen (EY) N:o 1896/2000 4 artiklan 1 kohdan mukaisten ilmoitusten tekemiseksi vanhoista tehoaineista, jotka on tunnistettu tai joista on tehty ilmoitus vain tiettyjen valmisteryhmien osalta.

2 artikla

Määritelmät

Tässä asetuksessa sovelletaan direktiivin 98/8/EY 2 artiklassa ja asetuksen (EY) N:o 1896/2000 2 artiklassa esitettyjä määritelmiä.

Lisäksi sovelletaan seuraavia määritelmiä:

a) "tunnistetulla vanhalla tehoaineella" tarkoitetaan tehoainetta, joka on markkinoilla ennen 14 päivää toukokuuta 2000 käytettäväksi biosidivalmisteessa muihin kuin direktiivin 98/8/EY 2 artiklan 2 kohdan c ja d alakohdassa mainittuihin tarkoituksiin, ja joka on:

i) tunnistettu asetuksen (EY) N:o 1896/2000 3 artiklan 1 kohdan mukaisesti; tai

ii) ilmoitettu kyseisen asetuksen 4 artiklan 1 kohdan mukaisesti

lukuun ottamatta niitä, joita jäsenvaltiot ovat tunnistaneet asetuksen 5 artiklan 2 kohdan mukaisesti;

b) "ilmoitetulla vanhalla tehoaineella" tarkoitetaan tehoainetta, joka on markkinoilla ennen 14 päivää toukokuuta 2000 käytettäväksi biosidivalmisteessa muihin kuin direktiivin 98/8/EY 2 artiklan 2 kohdan c ja d alakohdassa mainittuihin tarkoituksiin, ja josta:

i) on tehty ainakin yksi ilmoitus asetuksen (EY) N:o 1896/2000 4 artiklan 1 kohdan tai 8 artiklan 1 kohdan mukaisesti; tai

ii) ainakin yksi jäsenvaltio on osoittanut, että se mahdollisesti haluaisi aineen sisällytettäväksi liitteeseen I tai I A asetuksen (EY) N:o 1896/2000 5 artiklan 3 kohdan mukaisesti tai liitteeseen I B asetuksen 8 artiklan 3 kohdan mukaisesti.

3 artikla

Uusi määräpäivä vanhojen tehoaineiden ilmoittamiselle

1. Tuottajien, formuloijien ja yhteenliittymien, jotka haluavat hakea vanhan tehoaineen, joka on tunnistettu mutta jota ei ole ilmoitettu, sisällyttämistä direktiivin 98/8/EY liitteeseen I, I A tai I B yhteen tai useampaan tuoteryhmään, on ilmoitettava tällainen tehoaine komissiolle asetuksen (EY) N:o 1896/2000 4 artiklan 1 kohdan mukaisesti viimeistään 31. tammikuuta 2003.

2. Tuottajien, formuloijien ja yhteenliittymien, jotka haluavat hakea ilmoitetun vanhan tehoaineen sisällyttämistä direktiivin 98/8/EY liitteeseen I, I A tai I B yhteen tai useampaan tuoteryhmään, lukuun ottamatta niitä tuoteryhmiä, joihin tietty ilmoitettu vanha tehoaine on jo sisällytetty ilmoitettujen vanhojen tehoaineiden alustavassa luettelossa, on tehtävä ilmoitus komissiolle asetuksen (EY) N:o 1896/2000 4 artiklan 1 kohdan mukaisesti viimeistään 31. tammikuuta 2003.

4 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 25 päivänä syyskuuta 2002.

Komission puolesta

Margot Wallström

Komission jäsen

(1) EYVL L 123, 24.4.1998, s. 1.

(2) EYVL L 228, 8.9.2000, s. 6.

(3) Nämä tehoaineet mainitaan alustavassa sähköisessä tunnistettujen vanhojen tehoaineiden luettelossa osoitteessa: http://ecb.jrc.it/biocides.

(4) Nämä tehoaineet mainitaan alustavassa ilmoitettujen vanhojen tehoaineiden luettelossa osoitteessa: http://ecb.jrc.it/biocides.